“Toshkent” aeroporti yaqinidagi avtoturargohlar “Uzbekistan Airports” balansiga o'tkaziladi

Toshkent shahar hokimi Jahongir Ortiqxo'jaevning 30 maydagi qarori bilan “Toshkent-2” xalqaro terminali va ichki qatnovlar uchun mo'ljallangan “Toshkent-3” terminalining avtoturargohlari, shuningdek, poytaxt aeroporti hududiga tutash joylardagi avtoturargohlar “Uzbekistan Airports” balansiga o'tkaziladi.
Mazkur hududlarni kompaniya ixtiyoriga o'tkazish davlat rahbarining 2021 yil 30 apreldagi “Fuqarolik aviatsiyasi korxonalarini transformatsiya qilish va qo'llab-quvvatlash chora-tadbirlari to'g'risida”gi qarorida ko'zda tutilgan.
“Ushbu hududlarning o'tkazilishi avtoturargohlarni avtomatlashtirish, aerovokzal oldidagi hududlarni qaytadan qulay loyihalashtirish, yo'lovchilarni kutib oluvchilar va kuzatuvchilar uchun ko'proq qulayliklar yaratish hamda o'z yechimini kutayotgan taksi xizmati bilan bog'liq muammolarni hal qilish imkonini beradi. Avtoturargohlarda to'xtash joyi uchun to'lovni inson omilisiz amalga oshirish imkonini beruvchi avtomatlashtirilgan tizimni joriy etish rejalashtirilmoqda. Shuningdek, kompaniya avtoturargohlarning joylashuvi va ulardan foydalanish davomiyligini (soat, sutka) hisobga olgan holda moslashuvchan tarif tizimini ishlab chiqmoqda”, — dedi “Uzbekistan Airports” boshqaruvi raisi Ra'no Jo'raeva.
Keyinchalik Davlat aktivlarini boshqarish agentligi tomonidan avtoturargohlarni baholash va aktsiyadorlik jamiyatining davlat ulushini oshirish bo'yicha tegishli buyruq qabul qilinadi. Shundan so'ng tegishli tartibda yagona aktsiyador — Moliya vazirligi tomonidan davlat kompaniyaning ulushini oshirish va avtoturargohlar qiymatini ustav kapitaliga kiritish to'g'risida qaror qabul qilinadi.
Avvalroq “Uzbekistan Airports” xorijiy aviakompaniyalar uchun tariflarni pasaytirishi xabar qilingandi.